
Utdanningsforbundet – internasjonalt samarbeid og organisasjonsutvikling
Utdanningsforbundets mål er at alle, både i og utenfor Norge, skal få oppfylt sin menneskerettighet til god utdanning. 
Solidaritet er grunnleggende i den internasjonale fagbevegelsen. Utdanningsforbundet skal være en aktiv samfunnsaktør og være solidarisk med fagforeningskollager, både nasjonalt og internasjonalt. I Utdanningsforbundets overordnede politikkdokument  Vi utdanner Norge står det at Utdanningsforbundet er «En sterk og solidarisk fagforening som står for faglig og profesjonell styrke», og «Som medlem av EI er vi solidariske med fagforeningskolleger i andre land og bidrar til å styrke den globale fagbevegelsen.».
I dette notatet vil vi informere om Utdanningsforbundets internasjonale prosjektsamarbeid og utviklingen innen disse samarbeidene i 2021.
Prosjektsamarbeidet
Vårt samarbeid med andre lærerfagforeninger har som mål å styrke vår egen og andre organisasjoners evne til å finne løsninger i samarbeid med myndigheter, arbeidsgivere og andre samarbeidspartnere.
En overordnet målsetting i Utdanningsforbundets samarbeid er å bidra til demokratiske, uavhengige, selvstendige og bærekraftige organisasjoner, som jobber for å ivareta medlemmenes interesser og utdanning for alle. Utdanningsforbundet hadde i 2021 åtte samarbeidsprosjekter som støtter opp under denne prioriteringen. Disse ni er organisasjonsutvikling i lærerfagforeninger i Albania, Palestina, Liberia, Mosambik og Indonesia, Kvinnenettverk og likestillingsprosjekter i Afrika og Latin- Amerika; Urfolk og offentlig utdanning og Pedagogisk bevegelse i Latin-Amerika. 

Aktuelle temaer, erfaringer og kunnskap fra våre samarbeid ute blir brukt i vårt påvirkningsarbeid opp mot norske myndigheter, for eksempel når det kommer til arbeidet for en god offentlig skole for alle, rettigheter, demokrati og klima og bærekraft.

Utvikling 2021
Fagbevegelsen innenfor offentlig sektor har andre utfordringer enn fagbevegelsen i privat sektor. I flere land er for eksempel streikeretten og rett til kollektive forhandlinger fraværende eller redusert. Dette skaper utfordringer i lønns- og andre arbeidslivsspørsmål, men også i noen grad i profesjonsdialogen. Videreutvikling, forankring og gjennomføring av utdanningsstrategier og læreplaner blir dermed skadelidende. 

2021 var, som 2020, preget av utfordringer som følge av pandemien. Mulighetene og tilgangen til digitale møteplasser har økt, samtidig har utfordringene blitt tydeligere. Skillene mellom de som har tilgang og de som ikke har tilgang til digitale hjelpemidler er forsterket. Pandemien har ført til ytterligere innskrenkinger i retten til ytrings -, forsamlings, - og organisasjonsfrihet.
  
Albania
Samarbeidet har gått ut på å drive tillitsvalgt- og medlemsskolering om hvordan jobbe med organisasjonsutvikling generelt, og temaene likestilling, partssamarbeid og medlemsvekst spesielt, i våre to søsterorganisasjoner Independent Trade Union of Education of Albania (SPASH-ITUEA) og Trade Union Federation of Education and Science of Albania (FSASH). De to organisasjonene har hatt samlinger hvor fylkesledere og tillitsvalgte fra fylkene har diskutert temaene og utarbeidet konkrete forslag til sine respektive styrer. De har diskutert hvordan man skal jobbe videre og mer målrettet og systematisk med disse spørsmålene i egne organisasjoner fremover. Samarbeidet har også resultert i at den første «kvinnekonferansen» i de to organisasjonenes historie ble arrangert. Dette blir en årlig begivenhet fremover. 

Liberia
Utdanningsforbundet, Lärarförbundet i Sverige, Danmarks Lærerforening, Canadian Teachers’ Federation og Education International har i lengre tid inngått i et konsortium som har støttet National Teachers Assosiation of Liberia (NTAL). Kommunikasjon med medlemmer og påvirkning opp mot myndigheter og andre har vært målsettingen for NTAL. De har trykt læreplanleggere, elevregistreringsbøker og produsert radioprogram. Trykksakene ble lagt merke til av myndighetene, som da de fikk tilsendt eksemplarer, oppfordret til et tettere samarbeid for videreutvikling av undervisningsmateriell. I sine radioprogram har NTAL blant annet brukt tillitsvalgte på regionsnivå og oppfordret lyttere til å ringe inn og stille spørsmål på direkten. Det har ført til en tettere dialog med medlemmer, foreldre og elever i regionene. Programmene har spesielt gitt informasjon om kommersialisering av utdanningssektoren, blant annet om Bridge-skolene i Liberia. NTAL-prosjektet er relativt lite. De mange støttende partnere fører til en unødvendig tungvint administrasjon og Lärarförbundet og Utdanningsforbundet bestemte, i dialog med de andre partnerne, å tre tilbake i 2021. 

Palestina
Dette har vært et samarbeide for å øke likestilling og kvinners deltakelse på alle nivåer innenfor den palestinske lærerorganisasjonen General Union of Palestinian Teachers (GUPT), barnehageorganisasjonen General Union of Workers in Kindergarten and Private Schools (GUWKPS) og lærerorganisasjonen for høyere utdanning Palestinian Federation of Unions of University Professors and Employees (PFUUPE). Foruten å få dette viktige tema på dagsorden, som skal føre til bevisstgjøring, organisasjonsutvikling og økt likestilling, er det også et viktig resultat at disse tre EI-organisasjonene har deltatt i et felles samarbeid. 
 
Afghanistan
De dramatiske hendelsene i Afghanistan og Talibans maktovertagelse i 2021 har gjort Utdanningsforbundet dypt bekymret for de afghanske lærernes sikkerhet, og for lik tilgang til utdanning for alle afghanske barn – spesielt for jenter. Gjennom EI har Utdanningsforbundet uttrykt sin fulle støtte og solidaritet med sine to søsterorganisasjoner i Afghanistan, og understreker igjen og igjen at skoler er sentre for læring, inspirasjon og vekst og aldri må være mål for terrorisme, krigshandlinger og vold. I tillegg, og etter oppfordring fra EI til sine medlemsorganisasjoner, ga Utdanningsforbundet i 2021 en ekstrabevilging til EIs Solidaritetsfond som kunne brukes til EIs humanitære innsats i Afghanistan.  
 
Mosambik
Grunnet pandemi, borgerkrigstilstander i Cabo Delgado-provinsen og naturkatastrofer har ikke The Mozambique National Organization of Teachers (ONP) hatt kapasitet til å følge opp samarbeidet i 2021. 

Indonesia
Persatuan Guru Republik Indonesia (PGRI) er Indonesias største lærerfagforening. Samarbeidet med PGRI har fem hovedpilarer. De viktigste endringene innen de fem pilarene er: 
En økning i registrerte medlemmer i databasen på 12,8%. 29 av 34 provinser bruker det digitale systemet for medlemsregistrering utviklet sentralt. 
Kontingent og økonomistyring, flere medlemmer betaler kontingent, noe som har ført til økte inntekter til PGRI sentralt på 1 051 660 kr. 
Ledelse og kapasitetsutvikling. PGRI har kurset 62 nye tillitsvalgte fra 31 av 34 provinser (tilsvarende fylke). Provinsene har blitt oppfordret til å kurse medlemmer og tillitsvalgte på lokalt nivå. 12 provinser har gjennomført dette i 36 lokallag. Organisasjonene melder om at kursingen på lokalt nivå har bedret kontingentinngangen. 
Likestilling og styrking av kvinners posisjon. Likestillingsnettverket i PGRI arbeider strategisk for å etablere og opprettholde den vedtatte 30%-kvoten i alle styrer på alle nivåer. På alle sentrale kurs har minst halvparten av deltakerne vært kvinner. På lokalt nivå har kursene hatt mellom 30-50% kvinnelige deltakere. 
Politisk påvirkningsarbeid. Indonesia har mange lærere ansatt på kontrakt. Myndighetene har nå lovet å øke andelen offentlig ansatte lærere og gi lærere ansatt på kontrakt mulighet til å fylle disse stillingene. For å bli offentlig ansatte må lærere på kontrakt bestå en test. PGRI tilbyr kurs til sine medlemmer som forberedelse til dette. I forbindelse med gjenåpning av skoler etter pandemien har PGRI påvirket myndighetene til å innføre gode helserutinger. 

Kvinnenettverk og likestilling – Afrika
African Women in Education Network (AWEN) er et Kvinnenettverket bestående av 92 organisasjoner i 40 land, som igjen er organisert i fire subregionale nettverk. De overordnede målene til AWEN er å fremme likestilling i fagforeningene og å oppnå kvalitetsutdanning for alle.
I 2021 ble det gjennomført både regionale, sub-regionale og nasjonale aktiviteter. På regionalt og sub-regionalt nivå var det i år (som i fjor) hovedvekt på skolering innen bruk av digitale plattformer (Zoom osv.) til å holde kurs og andre former for skolering og kommunikasjon, i tillegg til faglige seminarer. Blant annet ble det avholdt et webinar med 103 deltagere om den nyeste ILO-konvensjonen (C190), som går på vold og trakassering i arbeidslivet. 
I tillegg støttet AWEN nasjonale aktiviteter i 16 land. Eksempler på disse aktivitetene er skolering innen kjønnsbasert vold, kampanjer for ratifisering av ILO-konvensjonen C190, kursing av fagforeningsledere innen likestillingsspørsmål, grunnleggende fagforeningsopplæring for yngre kvinnelige lærere, samt bruk av digitale plattformer. 
Konkrete resultater: mer enn 2300 personer deltok på disse aktivitetene, fire lærerfagforeninger oppnådde 50/50-representasjon i sine sentralstyrer, og i fire lærerfagforeninger ble en kvinne valgt som leder (av de som hadde valg i 2021).

Latin-Amerika
Gjennom EIs regionskontor i Costa Rica støtter vi tre prosjekter: profesjons- og organisasjonsutvikling gjennom et prosjekt som kalles Pedagogisk bevegelse, og to prosjekter som tar sikte på å styrke likestilling, urfolks rettigheter og organisasjonsdemokratiet gjennom et kvinnenettverk og et nettverk for urfolk. 

Da pandemien nådde Latin-Amerika viste regionskontoret en eksemplarisk evne til å omstille seg, og alle fysisk planlagte aktiviteter ble gjennomført digitalt. Gjennom 2021 ble noen aktiviteter på nasjonalt nivå gjennomført fysisk, mens andre og alle regionale samlinger ble gjennomført digitalt. I tillegg til å støtte opp om og muliggjøre gjennomføringen av de ulike aktivitetene, og deltatt med innlegg, har vårt samarbeid bidratt med teknisk bistand for å få aktiviteter over på digitale plattformer til de organisasjonene som har hatt behov for det. Et viktig resultat av omleggingen til digitale aktiviteter har vært at deltakelsen på ulike samlinger har vært 4-5 ganger høyere enn tidligere år, man har nådd nye og flere medlemsgrupper, samt hatt hyppigere og bedre kommunikasjon mellom de deltakende organisasjonene.

Gjennom 2021 har man hatt viktige regionale og nasjonale samlinger innen Kvinnenettverket hvor blant annet ILO C190 har vært høyt på agendaen, og en stor regional kampanje om hvordan kvinnenettverket og de ulike lands lærerorganisasjoner kan jobbe aktivt for å få egne lands myndigheter til å ratifisere denne konvensjonen ble lansert. Gjennom Pedagogisk bevegelse ble Paulo Freires 100 års fødselsdag markert, og hvor Utdanningsforbundet hadde en egen markering i Lærernes Hus for å se på Freires betydning i norsk pedagogikk i dag. 

Evalueringen av «Pedagogisk bevegelse» ble ferdigstilt i 2021. Pedagogisk bevegelse er lærerorganisasjonenes målsetting om å redefinere sin samfunnsmessige rolle og ta sitt ansvar i debatten om fremtidig utdanningspolitikk. Målet er at lærerorganisasjonene blir sterke og sentrale aktører, som bidrar med egen politikk i den utdanningspolitiske debatten og utfordrer egne styresmakter i sine respektive land. Evalueringen viser at satsingen har vært vellykket på regionalt nivå, og at kvinnenettverket har spilt en avgjørende rolle i satsingen. Kvinnenettverkets metodikk, målrettede tilnærming og deres arbeid med kjønnsperspektiv har påvirket bevegelsens arbeidsmetodikk. På landnivå har organisasjonene i Costa Rica, El Salvador, Honduras og Paraguay til en viss grad lykkes med å utvikle arenaer for kunnskapsdeling, refleksjon og utvikling av alternativ utdanningspolitikk. Evalueringen viser at pandemien har hatt negative konsekvenser for prosjektet. Utfordringer framover er å bruke disse erfaringene for å revitalisere og styrke de nasjonale organisasjonene. Den politiske situasjonen i Latin-Amerika i dag gjør dette mer utfordrende enn tidligere.  

